桃源行
作者：釋居簡
朝代：宋

paragraphs: 種桃種得春一原，逃死逃得秦外天。
殺雞爲黍替草具，不識晉語猶秦言。
昨日相逢今日別，流水落花行路絕。
雞黍更從仙隠設，疑是齊東野人說。
典午亂多仍治少，此事明明不分曉。
一秦才滅一秦生，避世避人還避秦。
憶昔怒驅丞相去，猶思上蔡東門兔。
縱有封君祿萬鍾，爭如食邑桃千樹。
空山惜日見日長，秦民怨日偕日亡。
恨身不爲治時草，不恨祖龍長不老。